CELEX: 32014D0834
Language: sk
Date: 2014-11-25 00:00:00
Title: 2014/834/EÚ: Vykonávacie rozhodnutie Komisie z  25. novembra 2014 o určitých ochranných opatreniach v súvislosti s vysokopatogénnou vtáčou chrípkou podtypu H5N8 v Spojenom kráľovstve [oznámené pod číslom C(2014) 9127]  Text s významom pre EHP

27.11.2014   
            
            
               SK
            
            
               Úradný vestník Európskej únie
            
            
               L 341/28
            
         VYKONÁVACIE ROZHODNUTIE KOMISIE
   z 25. novembra 2014
   o určitých ochranných opatreniach v súvislosti s vysokopatogénnou vtáčou chrípkou podtypu H5N8 v Spojenom kráľovstve
   
      
         [oznámené pod číslom C(2014) 9127]
      
   
   (Iba anglické znenie je autentické)
   (Text s významom pre EHP)
   
      (2014/834/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   keďže:
   
               (1)
            
            
               Vtáčia chrípka je infekčná vírusová choroba vtákov vrátane hydiny. Infekcie vírusmi vtáčej chrípky u domácej hydiny spôsobujú dve hlavné formy tejto choroby, ktoré sa rozlišujú podľa ich virulencie. Nízkopatogénna forma sa prejavuje obyčajne iba miernymi príznakmi, zatiaľ čo vysokopatogénna forma spôsobuje veľmi vysokú úmrtnosť u väčšiny druhov hydiny. Uvedená choroba môže mať vážny dosah na ziskovosť chovu hydiny.
            
         
               (2)
            
            
               Vtáčia chrípka sa vyskytuje hlavne u vtákov, ale za určitých okolností sa môže infekcia vyskytnúť aj u ľudí, i keď riziko je vo všeobecnosti veľmi nízke.
            
         
               (3)
            
            
               V prípade výskytu ohniska vtáčej chrípky existuje riziko, že pôvodca choroby sa môže rozšíriť do iných chovov s hydinou alebo inými vtákmi chovanými v zajatí. Preto sa môže preniesť z jedného členského štátu do iných členských štátov alebo do tretích krajín prostredníctvom obchodu so živými vtákmi alebo produktmi z nich.
            
         
               (4)
            
            
               V smernici Rady 2005/94/ES (3) sa stanovujú určité preventívne opatrenia v súvislosti s dohľadom nad vtáčou chrípkou a s jej včasným zistením a minimálne kontrolné opatrenia, ktoré sa majú uplatňovať v prípade výskytu ohniska tejto choroby u hydiny alebo iných vtákov chovaných v zajatí. V uvedenej smernici sa stanovuje zriadenie ochranných pásiem a pásiem dohľadu v prípade výskytu ohniska vysokopatogénnej vtáčej chrípky.
            
         
               (5)
            
            
               Po tom, ako Spojené kráľovstvo oznámilo 16. novembra 2014 výskyt ohniska vysokopatogénnej vtáčej chrípky podtypu H5 v poľnohospodárskom podniku s chovnými kačicami v East Riding of Yorkshire v Anglicku, bolo prijaté vykonávacie rozhodnutie Komisie 2014/807/EÚ (4).
            
         
               (6)
            
            
               Vo vykonávacom rozhodnutí 2014/807/EÚ sa stanovuje, že ochranné pásma a pásma dohľadu, ktoré zriadilo Spojené kráľovstvo v súlade so smernicou 2005/94/ES, majú zahŕňať aspoň tie oblasti, ktoré sú uvedené v zozname v prílohe k uvedenému vykonávaciemu rozhodnutiu ako ochranné pásma a pásma dohľadu. Vykonávacie rozhodnutie 2014/807/EÚ sa má uplatňovať do 22. decembra 2014.
            
         
               (7)
            
            
               Prechodné ochranné opatrenia zavedené v následnosti na výskyt ohniska v Spojenom kráľovstve boli preskúmané v rámci Stáleho výboru pre rastliny, zvieratá, potraviny a krmivá.
            
         
               (8)
            
            
               S cieľom predísť akémukoľvek zbytočnému narušeniu obchodu v rámci Únie a zabrániť prijatiu neodôvodnených prekážok obchodu tretími krajinami je nevyhnutné vymedziť ochranné pásma a pásma dohľadu zriadené v Spojenom kráľovstve na úrovni Únie v spolupráci s uvedeným členským štátom a stanoviť trvanie uvedenej regionalizácie.
            
         
               (9)
            
            
               Vykonávacie rozhodnutie 2014/807/EÚ by sa malo v záujme zrozumiteľnosti zrušiť.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Spojené kráľovstvo zabezpečí, aby ochranné pásma a pásma dohľadu zriadené v súlade s článkom 16 ods. 1 smernice 2005/94/ES zahŕňali aspoň tie oblasti, ktoré sú uvedené v zozname v častiach A a B prílohy k tomuto rozhodnutiu ako ochranné pásma a pásma dohľadu.
   Článok 2
   Vykonávacie rozhodnutie 2014/807/EÚ sa zrušuje.
   Článok 3
   Toto rozhodnutie je určené Spojenému kráľovstvu Veľkej Británie a Severného Írska.
   
      V Bruseli 25. novembra 2014
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Smernica Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (Ú. v. EÚ L 10, 14.1.2006, s. 16).
   
      (4)  Vykonávacie rozhodnutie Komisie 2014/807/EÚ zo 17. novembra 2014 o určitých prechodných ochranných opatreniach v súvislosti s vysokopatogénnou vtáčou chrípkou podtypu H5 v Spojenom kráľovstve (Ú. v. EÚ L 332, 19.11.2014, s. 41).
   
      PRÍLOHA
      ČASŤ A
      Ochranné pásmo uvedené v článku 1:
      
                  ISO kód krajiny
               
               
                  Členský štát
               
               
                  Kód
                  (ak je k dispozícii)
               
               
                  Názov
               
               
                  Dátum skončenia uplatňovania v súlade s článkom 29 smernice 2005/94/ES
               
            
                  UK
               
               
                  Spojené kráľovstvo
               
               
                  Kód ADNS
               
               
                  Oblasť zahŕňa
               
               
                  12.12.2014
               
            
                   
               
               
                   
               
               
                  00053
               
               
                  Časť East Riding of Yorkshire v okruhu s polomerom 3 kilometre so stredom v bode, ktorý má súradnicu TA0654959548. Odkaz na súradnice je uvedený podľa mapy Ordnance Survey série Landranger 1:100 000.
               
               
                   
               
            ČASŤ B
      Pásmo dohľadu uvedené v článku 1:
      
                  ISO kód krajiny
               
               
                  Členský štát
               
               
                  Kód
                  (ak je k dispozícii)
               
               
                  Názov
               
               
                  Dátum skončenia uplatňovania v súlade s článkom 31 smernice 2005/94/ES
               
            
                  UK
               
               
                  Spojené kráľovstvo
               
               
                  Kód ADNS
               
               
                  Oblasť zahŕňa
               
               
                  21.12.2014
               
            
                   
               
               
                   
               
               
                  00053
               
               
                  Oblasť časti East Riding of Yorkshire za hranicami oblasti opísanej v ochrannom pásme a v okruhu s polomerom 10 kilometrov so stredom v bode, ktorý má súradnicu TA0654959548. Odkaz na súradnice je uvedený podľa mapy Ordnance Survey série Landranger 1:100 000.